[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 13.7.2009

COM(2009) 345 τελικό

2009/0092 (ACC)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τη διαδικασία που αφορά τις παρεκκλίσεις από τους κανόνες καταγωγής που καθορίζονται στα πρωτόκολλα «καταγωγής» τα οποία προσαρτώνται στις συμφωνίες οικονομικής εταιρικής σχέσης με τα κράτη ΑΚΕ

ΑΙΤΙΟΛΟΓΙΚΗ ΕΚΘΕΣΗ

Το παράρτημα V της συμφωνίας του Κοτονού[1], καθώς και το πρωτόκολλο αριθ. 1 σχετικά με τον ορισμό της εννοίας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας, έληξαν στις 31 Δεκεμβρίου 2007. Δυνάμει του άρθρου 37 αυτής της συμφωνίας, οι υπηρεσίες της Επιτροπής διεξήγαγαν διαπραγματεύσεις σχετικά με τις αναθεωρημένες συμφωνίες οικονομικής εταιρικής σχέσης (ΣΟΕΣ) με τα κράτη ΑΚΕ. Οι διαπραγματεύσεις για ολοκληρωμένες ΣΟΕΣ με τα αφρικανικά κράτη ΑΚΕ δεν έχουν ακόμη ολοκληρωθεί, ενώ οι ενδιάμεσες ΣΟΕΣ υπογράφονται σταδιακά από τις αρχές του 2008.

Η προτεινόμενη απόφαση θα αναθέσει στην Επιτροπή τις εκτελεστικές εξουσίες για τη λήψη αποφάσεων εκ μέρους της Κοινότητας όσον αφορά τις αιτήσεις παρέκκλισης από τους κανόνες καταγωγής που καθορίζονται στα πρωτόκολλα «καταγωγής», τα οποία προσαρτώνται στις ΣΟΕΣ. Η εν λόγω απόφαση θα καταργήσει την απόφαση 2000/399/ΕΚ του Συμβουλίου που εφαρμοζόταν προηγουμένως στο πλαίσιο της συμφωνίας του Κοτονού.

Το άρθρο 39 του πρωτοκόλλου Ι σχετικά με τον ορισμό της εννοίας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας της ΣΟΕΣ CARIFORUM-EΚ, καθώς και παρόμοιες διατάξεις των πρωτοκόλλων «καταγωγής» άλλων ΣΟΕΣ που δεν έχουν ακόμη υπογραφεί με άλλες χώρες ΑΚΕ, προβλέπουν διαδικασία για την χορήγηση παρεκκλίσεων από τους κανόνες καταγωγής κατόπιν αιτήσεως κράτους ΑΚΕ που έχει υπογράψει τη ΣΟΕΣ. Οι αποφάσεις για τις παρεκκλίσεις λαμβάνονται από αρμόδια επιτροπή, η οποία συγκροτείται στο πλαίσιο της σχετικής ΣΟΕΣ, εντός προθεσμίας 75 εργάσιμων ημερών από την παραλαβή του αιτήματος από την Κοινότητα. Είναι επομένως αναγκαίο να υιοθετηθεί η θέση της Κοινότητας πριν από τη λήξη της προαναφερόμενης προθεσμίας και να κοινοποιηθεί εγκαίρως στα κράτη ΑΚΕ που έχουν υπογράψει ΣΟΕΣ.

2009/0092 (ACC)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τη διαδικασία που αφορά τις παρεκκλίσεις από τους κανόνες καταγωγής που καθορίζονται στα πρωτόκολλα «καταγωγής» τα οποία προσαρτώνται στις συμφωνίες οικονομικής εταιρικής σχέσης με τα κράτη ΑΚΕ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα εξής:

(1) Το παράρτημα V της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού (κράτη ΑΚΕ), αφενός, και της Ευρωπαϊκής Κοινότητας και των κρατών μελών αυτής, αφετέρου, που υπογράφηκε στο Κοτονού στις 23 Ιουνίου 2000[2] (συμφωνία εταιρικής σχέσης ΑΚΕ-ΕΚ) και τα πρωτόκολλα αυτής, μεταξύ των οποίων το πρωτόκολλο αριθ. 1 σχετικά με τον ορισμό της εννοίας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας, έληξαν στις 31 Δεκεμβρίου 2007, σύμφωνα με το άρθρο 37 παράγραφος 1 της εν λόγω συμφωνίας.

(2) Όπως προβλέπεται στο άρθρο 37 παράγραφος 1 της συμφωνίας εταιρικής σχέσης ΑΚΕ-ΕΚ, οι διαπραγματεύσεις για τις συμφωνίες οικονομικής εταιρικής σχέσης (ΣΟΕΣ) διεξήχθησαν με περιφερειακές ομάδες κρατών ΑΚΕ. Αυτές οι ΣΟΕΣ υπογράφονται σταδιακά από 1ης Ιανουαρίου 2008.

(3) Το άρθρο 39 του πρωτοκόλλου Ι σχετικά με τον ορισμό της εννοίας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας (εφεξής «πρωτόκολλο καταγωγής») της συμφωνίας οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου[3] (ΣΟΕΣ CARIFORUM-EΚ) - η πρώτη συμφωνία οικονομικής εταιρικής σχέσης που έχει υπογραφεί με κράτη ΑΚΕ - προβλέπει διαδικασία για τη χορήγηση παρεκκλίσεων από τους κανόνες καταγωγής κατόπιν αιτήσεως κράτους ΑΚΕ που έχει υπογράψει τη ΣΟΕΣ. Η θέση της Κοινότητας σχετικά με τις παρεκκλίσεις πρέπει να εγκριθεί από αρμόδια επιτροπή. Είναι σκόπιμο να προβλεφθεί διαδικασία την οποία η εν λόγω επιτροπή θα μπορεί να εφαρμόζει επίσης σε παρόμοιες διατάξεις των πρωτοκόλλων «καταγωγής» σε άλλες ΣΟΕΣ που θα υπογραφούν στο μέλλον με κράτη ΑΚΕ.

(4) Το άρθρο 39 παράγραφος 8 του πρωτοκόλλου «καταγωγής» προβλέπει ότι οι αποφάσεις που αφορούν αιτήσεις για παρέκκλιση πρέπει να λαμβάνονται το συντομότερο δυνατόν και, σε κάθε περίπτωση, το αργότερο σε εβδομήντα πέντε εργάσιμες ημέρες από την παραλαβή του αιτήματος από την Κοινότητα. Αν στο διάστημα αυτό η Κοινότητα δεν γνωστοποιήσει στο κράτος ΑΚΕ που υπέβαλε αίτηση παρέκκλισης, τη θέση της σχετικά με την παρέκκλιση, η αίτηση θεωρείται ότι έχει γίνει δεκτή.

(5) Είναι επομένως αναγκαίο να θεσπιστεί διαδικασία που θα εξασφαλίζει ότι η θέση της Κοινότητας μπορεί να εγκριθεί και να κοινοποιηθεί στα κράτη ΑΚΕ που έχουν υπογράψει ΣΟΕΣ αρκετά νωρίτερα ώστε να μπορεί να ληφθεί η αντίστοιχη απόφαση πριν από τη λήξη της εν λόγω προθεσμίας.

(6) Η απόφαση 2000/399/ΕΚ του Συμβουλίου, της 16ης Ιουνίου 2000, περί της διαδικασίας παρεκκλίσεων από τους κανόνες καταγωγής που θεσπίζονται στο πρωτόκολλο αριθ. 1 της συμφωνίας εταιρικής σχέσης ΑΚΕ-ΕΚ[4], προέβλεπε τη μεταβίβαση αρμοδιοτήτων στην Επιτροπή όσον αφορά την υιοθέτηση κοινής θέσης της Κοινότητας μετά την υποβολή αιτήματος κρατών ΑΚΕ για παρέκκλιση από τους κανόνες καταγωγής που καθορίζονται στο πρωτόκολλο αριθ. 1 του παραρτήματος V της συμφωνίας εταιρικής σχέσης ΑΚΕ-ΕΚ.

(7) Πρέπει τώρα να προβλεφθεί παρόμοια μεταβίβαση αρμοδιοτήτων στην Επιτροπή όσον αφορά τα αιτήματα για παρεκκλίσεις από τους κανόνες καταγωγής που καθορίζονται στα πρωτόκολλα «καταγωγής» των ΣΟΕΣ. Η θέση της Κοινότητας όσον αφορά τα αιτήματα αυτά πρέπει να υιοθετηθεί σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[5].

(8) Για λόγους σαφήνειας είναι σκόπιμο να καταργηθεί η απόφαση 2000/399/ΕΚ,

ΑΠΟΦΑΣΙΖΕΙ:

Άρθρο 1

Η θέση της Κοινότητας όσον αφορά αίτημα που υποβάλλουν κράτη ΑΚΕ τα οποία έχουν υπογράψει συμφωνίες οικονομικής εταιρικής σχέσης (ΣΟΕΣ) για παρέκκλιση από τους κανόνες καταγωγής που καθορίζονται στα πρωτόκολλα «καταγωγής» των ΣΟΕΣ, υιοθετείται από την Επιτροπή σύμφωνα με τη διαδικασία που καθορίζεται στο άρθρο 2.

Άρθρο 2

1. Η Επιτροπή επικουρείται από την επιτροπή τελωνειακού κώδικα, η οποία συγκροτείται βάσει του άρθρου 248α παράγραφος 1 του κανονισμού (ΕΟΚ) αριθ. 2913/92[6].

2. Ο αντιπρόσωπος της Επιτροπής υποβάλλει στην επιτροπή τελωνειακού κώδικα σχέδιο θέσης της Κοινότητας, εντός 25 εργάσιμων ημερών από την παραλαβή αιτήματος για παρέκκλιση από την Κοινότητα. Η επιτροπή τελωνειακού κώδικα εκφέρει τη γνώμη της σχετικά με το σχέδιο εντός προθεσμίας που ορίζει ο πρόεδρος ανάλογα με το επείγον του θέματος που πρόκειται να εξετασθεί. Η γνώμη διατυπώνεται με την πλειοψηφία του άρθρου 205 παράγραφος 2 της συνθήκης, προκειμένου περί αποφάσεων, τις οποίες καλείται να λάβει το Συμβούλιο κατόπιν προτάσεως της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν μετέχει στην ψηφοφορία.

3. Η Επιτροπή υιοθετεί τη θέση της Κοινότητας και τη διαβιβάζει πάραυτα στην αρμόδια επιτροπή που έχει συσταθεί από την αντίστοιχη ΣΟΕΣ. Ωστόσο, εάν η θέση της Κοινότητας δεν είναι σύμφωνη με τη γνώμη της επιτροπής τελωνειακού κώδικα, κοινοποιείται αμέσως από την Επιτροπή στο Συμβούλιο. Στην προκειμένη περίπτωση, η Επιτροπή αναβάλλει τη διαβίβασή της στην αρμόδια επιτροπή που έχει συσταθεί στο πλαίσιο της αντίστοιχης ΣΟΕΣ για περίοδο 25 εργάσιμων ημερών από την ημερομηνία της ψηφοφορίας στην επιτροπή.

4. Τo Συμβoύλιo, αποφασίζοντας με ειδική πλειoψηφία, μπορεί να υιοθετήσει διαφoρετική θέση της Κοινότητας εντός της πρoθεσμίας πoυ πρoβλέπεται στην παράγραφο 3.

Άρθρο 3

1. Η απόφαση 2000/399/ΕΚ καταργείται.

2. Οι αναφορές στην καταργούμενη απόφαση νοούνται ως αναφορές στην παρούσα απόφαση.

Βρυξέλλες,

Για το Συμβούλιο

Ο Πρόεδρος [pic][pic][pic]

[1] Συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου, που υπογράφηκε στο Κοτονού στις 23 Ιουνίου 2000 (EE L 317 της 15.12.2000, σ. 3).

[2] ΕΕ L 317 της 15.12.2000, σ. 3 .

[3] ΕΕ L 289 της 30.10.2008, σ. 1.

[4] ΕΕ L 151 της 24.06.2000, σ. 16.

[5] ΕΕ L 184 της 17.07.1999, σ. 23.

[6] ΕΕ L 302 της 19.10.1992, σ.1.